Բագրատ Ղարիբջանյան (բժիշկ)

Բագրատ Տիրանի Ղարիբջանյան (), հայ ուռուցքաբան։ Բժշկական գիտությունների դոկտոր (1976), պրոֆեսոր (1987)։ ՀՀ ԲԳԱ ակադեմիկոս (1999)։

Կենսագրություն 
Բագրատ Ղարիբջանյանը ծնվել է Կիրովականում։ 1960 թվականին ավարտել է Երևանի բժշկական ինստիտուտը։ 1960 թվականից աշխատել է Նուրբ օրգանական քիմիայի ինստիտուտում, 1970-1987 թվականներին եղել է ինստիտուտի փոխտնօրեն, 1988 թվականից՝ տնօրեն։ 1964-1972 թվականներին դասավանդել է Երևանի պետական համալսարանի քիմիական ֆակուլտետում։ 1976 թվականին (ԽՍՀՄ-ում առաջիններից) կազմակերպել է դեղամիջոցների նախակլինիկական փորձարկումների բաժին, որտեղ ուսումնասիրվել են նուրբ օրգանական քիմիայի ինստիտուտում ստեղծված տասը դեղանյութ և «Արմենիկում» պատրաստուկը, 1994 թվականին՝ հայ-ամերիկա-գերմանական դեղագործական համատեղ ձեռնարկությունը։ Ղարիբջանյանի հայտնագործած հակաուռուցքային երեք միացություն ներկայացվել է նախակլինիկական, երկուսը՝ կլինիկական փորձարկումների, «Ֆտորաֆուր» դեղամիջոցն արտոնագրվել է արտասահմանում։

Քաղցկեղի դեղաբուժության միջազգային և հանրապետական մի շարք ընկերությունների անդամ, 1998 թվականից ՀՀ դեղագետների ընկերության փոխնախագահ, 1999 թվականից՝ ՌԴ բնական ԳԱ, Բնության և հասարակության մասին միջազգային ԳԱ (1999 թվական), Ազգային անվտանգության հիմնահարցերի միջազգային ակադեմիայի անդամ (1999 թվական)։

Պարգևներ 
 1999 թվականին արժանացել է ԱՄՆ-ի կենսագրական կենտրոնի «Տարվա մարդ» կոչմանը։
 Կիտազատոյի մեծ ոսկե մեդալ, 1991 
 ՌԳԱ Ի. Պ. Պավլովի արծաթե մեդալ, 2000 
 Վ. Ի. Վեռնադսկու արծաթե մեդալ, 2001 
 Ֆրանսիայի արդյունաբերողներին օժանդակողների պետական ընկերակցության դափնեկիր, ոսկե մեդալ, 2002

Երկեր 
 Противоопухленый препарат фторафур, Москва, 1981. (համահեղինակ)
 Рак и метаболизм, Ереван, 1994. (համահեղինակ)

Ծանոթագրություններ 

Հայ բժիշկներ
Երևանի պետական բժշկական համալսարանի շրջանավարտներ
Բժշկական գիտությունների դոկտորներ
Հայ պրոֆեսորներ
Հայ ուռուցքաբաններ